CELEX: 
Language: fi
Date: 2019-01-14 00:00:00
Title: KOMISSION DELEGOITU ASETUS (EU) …/…, Euroopan parlamentin ja neuvoston asetuksen (EU) 2017/625 muuttamisesta rajatarkastusasemilla virallisesti valvottavien lähetysten luokkien osalta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Virallisesta valvonnasta annetussa asetuksessa (EU) 2017/625 vahvistetaan puitteet viralliselle valvonnalle ja muille virallisille toimille, joilla varmistetaan unionin elintarvikeketjua koskevan lainsäädännön oikea soveltaminen. Tähän sisältyvät myös unioniin kolmansista maista tulevien eläinten ja tavaroiden virallinen valvonta.
            
            
               Tämän delegoidun säädöksen tarkoituksena on lisätä yhdistelmätuotteet, heinä ja oljet niihin lähetysten luokkiin, joiden virallinen valvonta on suoritettava rajatarkastusasemalla niiden saapuessa unioniin.
            
            
               Säädös liittyy kuitenkin toisiin säädöksiin, joissa vahvistetaan seuraavat:
            
            
               ·Tiettyjen yhdistelmätuoteluokkien vapauttaminen (virallisesta valvonnasta annetun asetuksen 48 artiklan perusteella) rajatarkastusasemilla suoritettavasta virallisesta valvonnasta, jota sovelletaan 21 päivästä huhtikuuta 2021, mihin asti sovelletaan nykyisiä vapautuksia.
            
            
               ·Luettelo asianomaisista yhdistelmätuotteista ja niiden CN-koodit (virallisesta valvonnasta annetun asetuksen 47 artiklan 2 kohdan a alakohdan perusteella).
            
            
               ·Tuontiedellytykset, joita on sovellettava 21 päivästä huhtikuuta 2021 eri yhdistelmätuoteluokkiin sekä heinään ja olkeen (virallisesta valvonnasta annetun asetuksen 90 ja 126 artiklan sekä eläinterveyssäännöstön 234 artiklan 2 kohdan, 237 artiklan 4 kohdan ja 239 artiklan 2 kohdan perusteella), kuten luettelointia, todistuksia tai varmennuksia koskevat edellytykset.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Komission virallista valvontaa käsittelevää asiantuntijaryhmää (E00911) on kuultu useaan otteeseen, ja asiaankuuluvien sidosryhmien kanssa on järjestetty useita kokouksia.
            
            
               Komission verkkosivustolla (https://ec.europa.eu/info/law/better-regulation/have-your-say_fi) annettiin mahdollisuus antaa palautetta delegoidun asetuksen luonnoksesta, ja yksi henkilö kommentoikin, että johdonmukaisuuden säilyttämiseksi virallisesta valvonnasta annetun asetuksen 1 artiklan 2 kohdan kanssa sen 47 artiklan 1 kohdan b alakohdassa olisi eläimistä saatavien sivutuotteiden lisäksi viitattava ”eläimistä johdettuihin tuotteisiin”. Komissiolle asetuksen (EU) 2017/625 47 artiklan 3 kohdassa annettu valta muuttaa virallisesta valvonnasta annetun asetuksen 47 artiklan 1 kohdassa tarkoitettuja luokkia ei kuitenkaan anna sille mahdollisuutta lisätä eläimistä johdettuja tuotteita kyseiseen säännökseen.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Oikeusperusta on asetuksen (EU) 2017/625 47 artiklan 3 kohta.
            
            
               KOMISSION DELEGOITU ASETUS (EU) …/…,
            
            
               annettu 14.1.2019,
            
            
               Euroopan parlamentin ja neuvoston asetuksen (EU) 2017/625 muuttamisesta rajatarkastusasemilla virallisesti valvottavien lähetysten luokkien osalta
            
            
               (ETA:n kannalta merkityksellinen teksti)
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
         
         
            
               ottaa huomioon virallisesta valvonnasta ja muista virallisista toimista, jotka suoritetaan elintarvike- ja rehulainsäädännön ja eläinten terveyttä ja hyvinvointia, kasvien terveyttä ja kasvinsuojeluaineita koskevien sääntöjen soveltamisen varmistamiseksi, sekä Euroopan parlamentin ja neuvoston asetusten (EY) N:o 999/2001, (EY) N:o 396/2005, (EY) N:o 1069/2009, (EY) N:o 1107/2009, (EU) N:o 1151/2012, (EU) N:o 652/2014, (EU) 2016/429 ja (EU) 2016/2031, neuvoston asetusten (EY) N:o 1/2005 ja (EY) N:o 1099/2009 ja neuvoston direktiivien 98/58/EY, 1999/74/EY, 2007/43/EY, 2008/119/EY ja 2008/120/EY muuttamisesta ja Euroopan parlamentin ja neuvoston asetusten (EY) N:o 854/2004 ja (EY) N:o 882/2004, neuvoston direktiivien 89/608/ETY, 89/662/ETY, 90/425/ETY, 91/496/ETY, 96/23/EY, 96/93/EY ja 97/78/EY ja neuvoston päätöksen 92/438/ETY kumoamisesta 15 päivänä maaliskuuta 2017 annetun Euroopan parlamentin ja neuvoston asetuksen (EU) 2017/625
                  1
                ja erityisesti sen 47 artiklan 3 kohdan,
            
            
               sekä katsoo seuraavaa:
            
            
               (1)Euroopan parlamentin ja neuvoston asetuksessa (EU) 2017/625 vahvistetaan puitteet viralliselle valvonnalle ja muille virallisille toimille, jotka suoritetaan unionin elintarvike- ja rehulainsäädännön oikean soveltamisen varmistamiseksi. Puitteet kattavat myös unioniin kolmansista maista tulevien eläinten ja tavaroiden virallisen valvonnan.
            
            
               (2)Asetuksessa (EU) 2017/625 edellytetään, että tiettyjen eläin- ja tavaraluokkien lähetysten virallinen valvonta suoritetaan sillä nimetyllä rajatarkastusasemalla, joka on niiden ensimmäinen saapumispaikka unionissa, kyseisten eläin- ja tavaraluokkien ihmisten ja eläinten terveydelle mahdollisesti aiheuttamien riskien vuoksi.
            
            
               (3)Asetuksessa (EU) 2017/625 jo lueteltujen lähetysten luokkien lisäksi rajatarkastusasemilla olisi suoritettava virallinen valvonta elintarvikkeille, jotka sisältävät sekä kasviperäisiä tuotteita että jalostettuja eläinperäisiä tuotteita (yhdistelmätuotteet), sekä heinälle ja oljelle niiden ihmisten ja eläinten terveydelle mahdollisesti aiheuttamien riskien vuoksi.
            
            
               (4)Sen vuoksi asetusta (EU) 2017/625 olisi muutettava.
            
            
               (5)Koska asetusta (EU) 2017/625 sovelletaan 14 päivästä joulukuuta 2019, tätä asetusta olisi myös sovellettava kyseisestä päivästä,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Korvataan asetuksen (EU) 2017/625 47 artiklan 1 kohdan b alakohta seuraavasti: 
            
            
               ”b)eläinperäiset tuotteet, sukusolut ja alkiot, eläimistä saatavat sivutuotteet, heinä ja olki sekä elintarvikkeet, jotka sisältävät sekä kasviperäisiä tuotteita että jalostettuja eläinperäisiä tuotteita (yhdistelmätuotteet);”
            
            
               2 artikla
            
            
               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
            
            
               Sitä sovelletaan 14 päivästä joulukuuta 2019.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 14.1.2019
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
               
            
         
         
            
                  
                     (1)
                  
                        EUVL L 95, 7.4.2017, s. 1.